Motsoeneng vrygespreek op alle aanklagteHlaudi Motsoeneng Foto: news.iafrica.com Motsoeneng is verlede jaar permanent aangestel as die uitvoerende bedryfsbeampte van die SAUK, ondanks bevindings deur die openbare beskermer dat sy aanstelling onregmatig was, dat hy buitensporige salarisverhogings ontvang het en oor sy kwalifikasies gelieg het. Hy is verhoor op drie aanklagte, naamlik growwe oneerlikheid nadat hy valslik aangedui het dat hy wel matriek het, growwe wangedrag en misbruik van sy posisie. James Selfe, die Demokratiese Alliansie (DA) se federale uitvoerende voorsitter, het gesê die party is nie verras oor die uitslag van die verhoor nie. “Motsoeneng se dissiplinêre verhoor is ontbloot as die poging tot verontskudiging wat ons altyd gedink het dit is,” het hy gesê. “Hierdie uitslag kom ná die DA se aansoek waarin ons versoek het dat Motsoeneng geskors word hangende die uitslag van ŉ dissiplinêre ondersoek wat veronderstel was om onafhanklik, regverdig en omvattend te wees.” Hy het gesê die DA sal versoek om die afskrifte van die verhoor te sien en het versoek dat die uitspraak hersien word aangesien dit ŉ bespotting van die reg maak en totaal teenstrydig is met die openbare beskermer se verslag asook dié van Kaapstadse hooggeregshofregter Dennis Davis. Selfe het gesê dat Motsoeneng skuld ontken het op al drie aanklagte teen hom en dat die voorsitter die aanklagte ter syde gestel het. Hy het beklemtoon dat die voorsitter van die dissiplinêre komitee eers ŉ week gelede aangestel is en dus nie homself van behoorlik van al die feite vergewis het nie. “Die dissiplinêre verhoor is afgerammel. Sleutelgetuies is nie geroep of was nie beskikbaar om getuienis in verband met Motsoeneng se growwe wangedrag af te lê nie en [die verslag] van die openbare beskermer is nie behoorlik nagegaan nie, wat bisar is aangesien die openbare beskermer opdrag gegee het vir die dissiplinêre verhoor,” het hy gesê. Volgens Selfe sal die DA nie die uitslag van die verhoor as regverdig of wetlik gegrond aanvaar nie en sal hulle verdere stappe doen. “Dit is verregaande dat enige voorsitter tot die gevolgtrekking kan kom dat mnr. Motsoeneng ŉ geskikte bedryfshoof is.”